Inger Støjberg (V), 2014-02-27:
Integration handler i høj grad om uddannelse og arbejde, men det er bare ikke altid nok, for man kan godt på overfladen være integreret, endda velintegreret, med en god uddannelse, være i job, bo i et parcelhus, men så alligevel ikke være værdimæssigt integreret.
Derfor vil jeg starte med at takke Dansk Folkeparti for at rejse den her meget væsentlige debat om de værdipolitiske udfordringer, som følger af indvandringen i Danmark.
Da jeg for et års tid siden var til møde hos Islamisk Trossamfund på Dortheavej, mødte jeg folk, som både havde arbejde og gode uddannelser, men som ikke var værdimæssigt integreret i det danske samfund.
Det var tydeligt for mig, at vi værdimæssigt og kulturelt var meget langt væk fra hinanden.
Den aften i Islamisk Trossamfund ville man f.eks. stort set kun tage afstand fra stening.
Man hyldede arrangerede ægteskaber, og den tankegang finder jeg både besynderlig og ikke mindst foruroligende og bestemt ikke en, der stemmer overens med de værdier og det værdisæt, som vi har bygget Danmark op om.
Deres udsagn den aften er jo langtfra – desværre – enestående.
I en undersøgelse fra 2009 blandt muslimer i Danmark viste der sig nemlig det rystende resultat, at over halvdelen af de adspurgte svarede, at det bør være forbudt at kritisere religion, at ytringsfriheden i visse tilfælde bør indskrænkes, og en femtedel mente, at der bør indføres sharialov i Danmark.
Det er fuldstændig uacceptabelt, hvis borgere i Danmark bliver tvunget til at leve efter andre bestemmelser end dem, der fremgår af vores lovgivning.
Så længe sådanne holdninger florerer og trives i vores samfund, er danske værdier og danske demokratiske frihedsprincipper sat under pres.
Samtidig er det også disse holdninger, der jo desværre bærer kimen til ekstremisme.
Derfor er det vigtigt, at der fra statens side bliver holdt et skarpt øje med de ekstremistiske miljøer, da mange af disse holdninger udspringer derfra.
Indsatsen mod ekstremisme skal både bestå af forebyggelse og effektiv retshåndhævelse.
Derfor skal vi sørge for, at PET har de nødvendige redskaber til rådighed.
Men der er også en del, der handler om holdninger.
I Venstre ønsker vi at værne om de danske værdier, og derfor kan jeg heller ikke sige det klart nok: Vi tager skarpt afstand fra enhver form for tvungen ændring af adfærd og den slags retten ind.
Alle i Danmark skal have lov til at praktisere deres religion, som de ønsker det, det vil sige, at man kan holde jul, eidfester, fredagsbøn, sabbat og alt muligt andet.
Men hensynet skal være gensidigt, og helt grundlæggende må det være sådan, at når man kommer til et nyt land, må man tage kulturen til sig, og man må indpasse sig bedst muligt under de normer og værdier, der præger det samfund, som man nu skal være en del af, men man har selvfølgelig stadig retten til at dyrke den religion, som man ønsker.
Her i landet må man som sagt tro, man må tænke, man må ytre sig om alt, hvad man ønsker.
Det skal man respektere, ellers har man efter min mening ikke noget at gøre i Danmark.
Samtidig vil vi opfordre regeringen til at tage det her problem alvorligt, fordi når regeringen f.eks. ikke længere ønsker at kalde en ghetto for en ghetto, får man den tanke, at regeringen slet ikke ser problemerne i øjnene.
Vi mener, at det skal tages alvorligt, og derfor så skal disse miljøer også kaldes, hvad de er, f.eks. ghettoer.
Vi bakker fuldt og helt op, naturligvis, om det forslag til vedtagelse, som Dansk Folkeparti har fremsat.